《同君俞自牛头寺至兴教院又会文师》
宋代·李复

杜曲樊川旧化城，东西相峙两牛鸣。
岩前宝塔藏遗烬，殿里长灯续旧明。
万法分流皆有相，一心息妄自无生。
丛林是处经行遍，会向东山记姓名。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。